input: KOMMISSIONENS GENNEMFØRELSESAFGØRELSE
  af 26. november 2014
  om ændring af beslutning 2005/817/EF, Euratom om bemyndigelse af Republikken Letland til at anvende en tilnærmelsesvis vurdering ved beregningen af grundlaget for de egne momsindtægter
  (meddelt under nummer C(2014) 8926)
  (Kun den lettiske udgave er autentisk)
  (2014/845/EU, Euratom)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til traktaten om oprettelse af Det Europæiske Atomenergifællesskab,
  under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 6, stk. 3, andet led,
  efter høring af Det Rådgivende Udvalg for Egne Indtægter, og
  ud fra følgende betragtninger:
  (1)
  I henhold til artikel 384 i Rådets direktiv 2006/112/EF (2) kan Letland på de betingelser, der var gældende i medlemsstaten på datoen for dennes tiltrædelse, fortsætte med at fritage de transaktioner, der er anført i bilag X, del B, nr. 2) og 10), til direktivet, så længe der gøres brug af den samme fritagelse i en af de medlemsstater, som tilhørte Fællesskabet pr. 30. april 2004; disse transaktioner skal tages med i beregningen af grundlaget for de egne momsindtægter.
  (2)
  Letland anmodede i sit svar af 30. april 2014 på Kommissionens brev af 14. februar 2014 om forenkling af kontrollen med egne momsindtægter (3) Kommissionen om bemyndigelse til at anvende faste procentsatser af det mellemliggende grundlag ved beregning af grundlaget for de egne momsindtægter for de transaktioner, der er anført i bilag X, del B, nr. 2) og 10), til direktiv 2006/112/EF for regnskabsårene 2014-2020. Letland har vist, at den historiske procentsats har været stabil over tid. Letland bør derfor bemyndiges til at beregne grundlaget for de egne momsindtægter ved hjælp af faste procentsatser i overensstemmelse med Kommissionens brev.
  (3)
  Af hensyn til gennemsigtigheden og retssikkerheden bør denne bemyndigelse være tidsbegrænset.
  (4)
  Kommissionens beslutning 2005/817/EF, Euratom (4) bør derfor ændres -
  VEDTAGET DENNE AFGØRELSE:
  Artikel 1
  I beslutning 2005/817/EF, Euratom indsættes følgende artikel 1a og 1b:
  »Artikel 1a
  Uanset artikel 1, stk. 1, i denne beslutning bemyndiges Letland med henblik på beregning af grundlaget for de egne momsindtægter fra 1. januar 2014 til 31. december 2020 til at anvende 0,04 % af det mellemliggende grundlag i forbindelse med de transaktioner, der er anført i bilag X, del B, nr. 2) (liberale erhverv), til Rådets direktiv 2006/112/EF (5).
  Artikel 1b
  Uanset artikel 1, stk. 2, i denne beslutning bemyndiges Letland med henblik på beregning af grundlaget for de egne momsindtægter fra den 1. januar 2014 til den 31. december 2020 til at anvende 0,30 % af det mellemliggende grundlag i forbindelse med de transaktioner, der er anført i bilag X, del B, nr. 10) (befordring af personer), til direktiv 2006/112/EF.
  Artikel 2
  Denne afgørelse er rettet til Republikken Letland.
  Udfærdiget i Bruxelles, den 26. november 2014.